钦定古今图书集成/明伦汇编/氏族典/第265卷 > 王建封
## 钦定古今图书集成/明伦汇编/氏族典/第265卷 > 王建封

按《十国春秋》，南唐王建封，上元人。少从军，以任侠骁
勇知名。保大时，取建州，建封为先锋桥道使，焚建州
外郛，克之。闽王延政降何敬洙，功最诸将。建封忿曰：
“我纵火先登，诸军乃能入，我功当第一。”敬洙因推之，
具以闻诸朝第赏，拜信州刺史。人皆多敬洙而薄建
封。未几，陈觉、冯延鲁、魏岑攻福州，李弘义围之，败吴
越援兵，福州援绝，危蹙且拔矣，而觉、延鲁、岑各欲功
在己，不相应接，偏裨莫肯用命，故未克。觉奏请建封
济师，建封率五千人会之，破福州版寨，入东武门，而
建封亦与诸将争功，遽敛兵先退。弘义乘之，军复败，
遂溃而归。元宗深御建封，建封内不自安。元宗乃召
为天威军都虞候，付以亲军，建封自是泰然，恃恩僭
侈，无复忌惮。户部员外郎范冲敏疾魏岑、锺谟、李德明用事，訹建封上书历诋岑等，请更用正人。元宗遂
发怒，谓“建封握兵柄，敢干国政，谋进退朝臣，渐不可
长流池州”，未至，杀之。